བརྡ་ཡིག་༠༠༠༠༠༢༡༡༔ཆོས་ཉིད་ནམ་མཁའི་ཀློང་མཛོད་ལས༔ཕྱི་སྒོ་དབྱེ་བ་རྡོ་རྗེའི་བཀའ་ཉན་བཞུགས་སོ༔ན་མོ་གུ་རུ་པདྨ་ཀ་ར་ཡེ༔དཀྱིལ་འཁོར་ཕྱི་ཡི་སྒོ་ཕྱེ་ལ༔དཀར་གཏོར་དང་ནི་ཕུད་སྣོད་བཤམས༔ནམ་མཁའ་མཛོད་ཀྱི་སྔགས་རྒྱ་ཡིས༔ཀུན་བཟང་མཆོད་པའི་སྤྲིན་དུ་སྤེལ༔ཀྱཻ༔སྲིད་པ་ཤར་གྱི་མངའ་བདག་པོ༔རྡོ་རྗེ་ཅན་ལ་སོགས་པ་ཡི༔ཤར་ཕྱོགས་སྲིད་པའི་ལྷ་འདྲེ་རྣམས༔མཆོད་སྦྱིན་གཏོར་མ་འདི་བཞེས་ལ༔རྡོ་རྗེའི་དམ་ཚིག་རྗེས་དྲན་ནས༔སྐུ་བཟུར་ཟོར་གྱི་ལམ་ཕྱེས་ཤིག༔གོ་བགོས་མཚོན་ཐོགས་དགྲ་ལ་ཆོས༔ཐུན་ཟོར་དགྲ་བགེགས་སྲོག་ལ་ཕོབ༔དྲག་པོའི་ཕྲིན་ལས་གྲུབ་པར་མཛོད༔ཀྱཻ༔སྲིད་པ་ལྷོ་ཡི་མངའ་བདག་པོ༔གཤིན་རྗེ་ཡ་མ་རཱ་ཙ་སོགས༔ལྷོ་ཕྱོགས་སྲིད་པའི་ལྷ་འདྲེ་རྣམས༔མཆོད་སྦྱིན་གཏོར་མ་འདི་བཞེས་ལ༔རྡོ་རྗེའི་དམ་ཚིག་རྗེས་དྲན་ནས༔སྐུ་བཟུར་ཟོར་གྱི་ལམ་ཕྱེས་ཤིག༔གོ་བགོས་མཚོན་ཐོགས་དགྲ་ལ་ཆོས༔ཐུན་ཟོར་དགྲ་བགེགས་སྲོག་ལ་ཕོབ༔དྲག་པོའི་ཕྲིན་ལས་གྲུབ་པར་མཛོད༔ཀྱཻ༔སྲིད་པ་ནུབ་ཀྱི་མངའ་བདག་པོ༔ཆུ་བདག་རྒྱལ་པོ་འཁོར་དང་བཅས༔ནུབ་ཕྱོགས་སྲིད་པའི་ལྷ་འདྲེ་རྣམས༔མཆོད་སྦྱིན་གཏོར་མ་སོགས༔ཀྱཻ༔སྲིད་པ་བྱང་གི་མངའ་བདག་པོ༔གནོད་སྦྱིན་རྒྱལ་པོ་འཁོར་དང་བཅས༔བྱང་ཕྱོགས་སྲིད་པའི་ལྷ་འདྲེ་རྣམས༔མཆོད་སྦྱིན་གཏོར་མ་སོགས༔ཀྱཻ༔ཡེ་ཤེས་དང་ནི་འཇིག་རྟེན་གྱི༔ཕྱོགས་སྐྱོང་དང་ནི་སྡེ་བརྒྱད་སོགས༔སྲིད་པའི་ས་བདག་ཀླུ་གཉན་སྡེ༔མ་ལུས་འཁོར་དང་ཡང་འཁོར་བཅས༔གསེར་སྐྱེམས་གཏོར་མ་འདི་བཞེས་ལ༔གཡས་སུ་འདུག་པ་གཡས་སུ་བྱོལ༔གཡོན་དུ་འདུག་པ་གཡོན་དུ་བྱོལ༔ཐད་དུ་འདུག་པ་སྐུ་བཟུར་ལ༔གོ་བགོས་མཚོན་ཐོགས་ལས་ལ་ཆོས༔ཐུན་ཟོར་དགྲ་བགེགས་སྲོག་ལ་ཕོབ༔བཀའ་དང་དམ་ཚིག་རྗེས་དྲན་ནས༔རྣལ་འབྱོར་སྒྲུབ་པའི་དཔུང་གྲོགས་མཛོད༔གལ་ཏེ་གདོང་ལ་ཕོག་ཐུག་ན༔ང་ནི་མ་ཉེས་མ་ཡོའོ༔ཆད་པ་དགྲ་དང་བགེགས་ལ་ཕོབ༔དཀོན་མཆོག་གསུམ་གྱི་གཟུ་དཔང་མཛོད༔གཏོར་ལམ་ཕྱེས༔ཟོར་ལམ་ཕྱེས༔ཡས་ལམ་ཕྱེས༔དགྲ་བགེགས་གདུག་པ་ཅན་རྣམས་མ་ཤོར་བར་སྐད་ཅིག་ད་ལྟ་ཉིད་དུ་བསྒྲལ་ཞིང་བརླག་པའི་ཕྲིན་ལས་མཛོད༔ཨོཾ་ཨ་ཀ་ནི་སོགས་ཞེས་སྔགས་ལན་གསུམ་བརྗོད༔དེ་ལྟར་ཚུལ་བཞིན་ལག་ལེན་ན༔ཉེས་པ་ཀུན་སེལ་དགྲ་བགེགས་སྒྲོལ༔མངོན་སྤྱོད་ཕྲིན་ལས་ཐོགས་མེད་འགྲུབ༔ས་མ་ཡ༔རྒྱ་རྒྱ་རྒྱ༔གུ་ཧྱ༔ཞེས་པ་འདིའང་སྐྱེས་བུ་ཆེ་མཆོག་གིས་བསྐུལ་ངོར་རིག་འཛིན་བདུད་འཇོམས་རྡོ་རྗེས་ཆོས་ཉིད་ནམ་མཁའི་ཀློང་མཛོད་ལས་བསྒྱུར་བའོ།།དགེའོ།།དགེའོ།།དགེའོ།།།།